Diari Oficial de la Generalitat Valenciana


Sumari del DOGV 2667, del 15-01-1996 (1996/837246)

ORDRE de 29 de desembre de 1995, de la Conselleria de Treball i Afers Socials, per la qual es regulen i convoquen ajudes en matèria de serveis socials per a 1996.
------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/12/29/(1)/dof/vci/html**

### Dades del document

Número de DOGV
:   2667

Data del DOGV
:   15-01-1996

Secció del DOGV
:   DISPOSICIONS GENERALS

Número del document
:   1996/837246


Data del document
:   29-12-1995

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 29 de desembre de 1995, de la Conselleria de Treball i Afers Socials, per la qual es regulen i convoquen ajudes en matèria de serveis socials per a 1996.   
D'acord amb la Llei de la Generalitat Valenciana 5/1989, de 6 de juliol, de Serveis Socials de la Comunitat Valenciana, correspon a l'administració del Consell el finançament de les diferents prestacions, atencions i serveis.  
La Conselleria de Treball i Afers Socials regula l'accés a les ajudes econòmiques dirigides a promoure el desplegament i millora de les competències de les entitats locals en matèria de serveis socials, al sosteniment dels programes i serveis que gestionen les institucions sense finalitat de lucre i a la superació de les dificultats específiques d'autonomia, integració o participació en la comunitat, que afecten els ciutadans.  
L'actual desenvolupament que ha aconseguit el sistema públic de serveis socials en la Comunitat Valenciana obliga a garantir el control de l' eficiència de les intervencions desplegades per a la millora dels serveis i de les condicions de vida, de la població en general i, en particular, dels col·lectius afectats per processos de pobresa, marginació i exclusió.  
Per aquesta ordre es canalitza la convocatòria d'ajudes i subvencions en matèria de serveis socials. Per això s'inclou en l'àmbit d'aquesta convocatòria:  
- Subvencions per a despeses corrents de serveis socials, tant d'entitats públiques, com privades sense ànim de lucre, per al manteniment de programes, serveis, i centres, i per al concert de places de centres de serveis socials.  
- Prestacions econòmiques individuals i reglades dirigides a persones físiques i unitats de convivència.  
Amb això es pretén reforçar la xarxa de serveis socials per a consolidar aquest servei públic, que contribueix a la visualització de les diferents prestacions atorgades, a través de la potenciació dels fluixos de comunicació i informació, que faça possible una justa distribució dels recursos, i també un millor coneixement per part de tota la població.  
L'efectiva consolidació del sistema públic de Serveis Socials exigeix la participació de les diputacions provincials en la satisfacció de les necessitats i en l'afavoriment de la qualitat de vida de tota la població de la Comunitat Valenciana, mitjançant l'assistència i cooperació tècnica i econòmica en el manteniment dels serveis socials generals, especialment en els municipis de menor capacitat econòmica i gestió. Tot això, d'acord amb el que estableix la Llei 5/1989, de 6 de juliol, de Serveis Socials de la Comunitat Valenciana; la Llei 7/1985, de 2 d'abril, Reguladora de les bases de Règim Local, i Reial Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local.  
Per això, i fent ús de les facultats que em confereix l'article 35e. de la Llei 5/1983, de 30 de desembre, de Govern Valencià i l'article 47.11 del Text Refós de la Llei d'Hisenda Pública de la Generalitat Valenciana, i el Decret 262/1995, de 29 d'agost, del Govern Valencià, pel qual s'aprova el Reglament Orgànic i funcional,  
DISPOSE  
TíTOL I  
Ajudes i subvencions  
Article primer  
És objecte d'aquesta disposició regular i convocar ajudes i subvencions en matèria de serveis socials, dirigides a sufragar les prestacions i serveis següents:  
I) Pla de Mesures d'Inserció Social  
II) Serveis socials generals  
III)Serveis socials especialitzats  
IV) Prestacions econòmiques individualitzades, en les diferents modalitats regulades en el capítol IV d'aquesta ordre.  
CAPíTOL I  
Pla de mesures d'inserció social  
Article segon. àmbit  
Es convoquen ajudes per al desenvolupament i implantació del Pla de Mesures d'Inserció Social de la Comunitat Valenciana establides pel Decret 132/1990 de 23 de juliol (DOGV núm. 1.376).  
Aquestes ajudes tindran en compte el que estipula per a serveis socials generals, capítol II, secció primera d'aquest títol, en els aspectes no regulats en aquest capítol.  
Article tercer. Objecte  
Les ajudes regulades en aquest capítol tindran per objecte:  
- programes d'integració, definits en el capítol II, secció I del Decret 132/1990 de 23 de juliol (DOGV núm. 1.376).  
- Les prestacions econòmiques reglades; tal com es regulen en el capítol II, secció III del Decret 132/1990, esmentat en el paràgraf anterior.  
- El pagament de salaris i seguretat social del personal encarregat del desenvolupament del Pla de Mesures d'Inserció Social.  
Article quart. Sol·licitants  
Podran sol·licitar aquestes ajudes els ajuntaments, les agrupacions de municipis i mancomunitats.  
Article cinqué. Prioritats  
Tindran prioritat absoluta en la concessió de les ajudes els ens locals acollits en l'actualitat a aquest Pla.  
Les noves incorporacions s'atendran d'acord amb la dotació de recursos i criteris de necessitat social i població.  
Pel que fa als conceptes, es prioritzaran les prestacions sobre els programes i els dos sobre el personal.  
Quant als programes tindran prioritat els de caràcter integral i d'utilització conjunta amb altres recursos adscrits a la formació professional, la inserció sociolaboral, l'assistència sanitària, la promoció educativa, o altres anàlegs.  
Article sisé. Documentació  
La documentació que s'haurà de presentar serà la següent:  
a) Sol·licitud, segons model oficial, formalitzada com cal, signada per l'alcalde-president de l'ajuntament o representant de l'entitat.  
Serà imprescindible omplir les dades que es refereixen al pressupost:  
- Total del pressupost de l'entitat  
- Quantitat total assignada a serveis socials  
- Quantitats corresponents a cadascun dels programes i/o conceptes sol·licitats.  
b) Descripció dels programes que pretenguen desenvolupar, segons el model de la sol·licitud.  
Article seté. Característiques de les prestacions  
Les prestacions econòmiques reglades estan dirigides a persones físiques o unitats de convivència que no tinguen mitjans de subsistència i concórreguen factors de risc, a fi de donar suport i afavorir la seua integració social.  
Les condicions, requisits i procediments administratius són els que regula el Decret 132/1990, de 23 de juliol, del Consell de la Generalitat Valenciana (DOGV núm. 1.376) i per l'Ordre d'11 de setembre de 1990 de la Conselleria de Treball i Afers Socials (DOGV núm. 1.400).  
Article vuité. Concessió de les prestacions  
Per a la concessió de les prestacions econòmiques reglades (PER) serà condició necessària la prèvia integració per part de l'ajuntament del sol·licitant, en el Pla de Mesures d'Inserció Social, mitjançant resolució de la Conselleria de Treball i Afers Socials.  
Article nové. Import de les prestacions  
L'import de la prestació serà el que estableix la llei de pressupostos de l'estat per a les pensions no contributives, en el seu còmput anual. L'import mensual, resultant serà incrementat quan, juntament amb el sol·licitant, convisquen familiars al seu càrrec segons l'escala següent:  
- Pel primer familiar, 3000 pessetes mensuals.  
- Pel segon familiar, 2000 pessetes mensuals.  
- Pel tercer familiar, 1.500 pessetes mensuals  
- Pel quart, i últim, familiar, 1.500 pessetes mensuals.  
L'existència de més de quatre membres familiars al seu càrrec no podrà suposar més increments, per la qual cosa l'import màxim mensual que es pot augmentar, per familiars al seu càrrec, no podrà passar de les 8.000 pessetes.  
CAPíTOL II  
Serveis socials generals  
Article deu  
Les ajudes per a serveis socials generals podran ser destinades a les entitats locals titulars d'aquests, segons regulació que s'estableix en la secció primera d'aquest capítol, o a entitats privades que desenvolupen programes de convivència, cooperació i intervenció social, regulats en la secció segon d'aquest.  
Secció primera  
Serveis socials generals d'entitats locals  
Article onze. àmbit  
Es convoquen ajudes per a contribuir a la implantació i desenvolupament dels serveis socials generals de caràcter global i polivalent, organitzats sota la responsabilitat pública, que atenen la problemàtica social de qualsevol ciutadà, el desenvolupament comunitari, i la prevenció primària de situacions de segregació o marginació.  
Article dotze. Objecte de l'ajuda  
Les ajudes destinades als serveis socials generals seran de tres classes:  
a) Ajudes per al pagament de salaris i seguretat social dels professionals dels equips socials de base integrats per un o alguns dels professionals de l'acció social.  
b) Ajudes per al manteniment de centres socials com a recursos bàsics dels serveis socials generals.  
c) Ajudes per a programes de prestacions bàsiques, definits en els capítols I al V, del títol II, de l'Ordre de 9 d'abril de 1990, de la Conselleria de Treball i Seguretat Social (DOGV, núm. 1.291):  
1. Programes d'informació, assessorament i orientació sobre els drets i recursos socials existents per a la resolució de les necessitats.  
2. Programes d'emergència social l'objecte dels quals és l'atenció de les necessitats bàsiques de les persones que no poden satisfer-les per elles mateixes.  
3. Programes de convivència, l'objectiu dels quals és afavorir la integració comunitària.  
4. Programes de cooperació social, l'objectiu dels quals és potenciar la vida de la comunitat, propiciar alhora la participació en tasques comunes, i fomentar la iniciativa social i el voluntariat.  
5. Programes d'intervenció per a la prevenció i inserció en el medi social.  
Article tretze. Sol·licitants  
Podran sol·licitar les ajudes per a serveis socials generals regulades en aquesta secció les corporacions locals, les agrupacions de municipis i mancomunitats.  
Article catorze. Obligacions de les entitats subvencionades  
- No han de minorar ni anul·lar la consignació que les entitats locals haurien previst inicialment en el pressupost per a aquesta finalitat.  
- Comunicar la percepció de qualsevol altre ingrés o ajuda d'idèntica o anàloga naturalesa.  
- Atendre els pagaments de les obligacions que es contrauen.  
- Formalitzar adequadament els documents de seguiment tècnic i financer, elaborats per la Direcció General de Serveis Socials.  
- Col·laborar amb el seguiment i avaluació que s'establisca mitjançant comissions o altres instruments que s'articulen.  
- Atenir-se a la coordinació i la planificació que establisca l'òrgan competent de la Generalitat en matèria de serveis socials.  
- Assumir les actuacions de control financer que corresponen a la Intervenció General en relació amb la subvenció.  
Article quinze. Prioritats  
Tindran caràcter prioritari per a la concessió de les ajudes els programes següents:  
- Aquells que s'hagen iniciat en exercicis anteriors i que siga convenient la seua continuïtat.  
- Els programes de teleajuda.  
- Els programes dirigits a la formació bàsica de mestresses de casa per a l'atenció d'ancians o ancianes en l'àmbit familiar.  
- Els programes de mesures judicials en medi obert.  
- Els programes que despleguen alternatives a l'ingrés en centres.  
- La implantació del sistema informàtic d'usuaris de serveis socials (SIUSS)  
Article setze. Import  
La quantia que s'assignarà a cadascun dels programes, tindrà en compte els següents factors de caràcter general:  
a) El nivell d'execució i l'avaluació d'aquest programa en l'exercici de 1995, i en altres exercicis anteriors.  
b) El pressupost que la corporació local dedica als serveis socials segons el pressupost general d'aquella.  
c) Les necessitats objectives del municipi, originades per la seua problemàtica social.  
d) La demanda existent en el municipi que s'haja formulat amb anterioritat i no s'haja atés per falta de pressupost.  
e) La dotació de recursos ja existent en el municipi segons els indicadors establits en la territorialització.  
f) La col·laboració de l'ajuntament amb els centres de la Generalitat Valenciana, que realitzen funcions de promoció i inserció social, amb especial referència a aquells serveis socials especialitzats que transcendeixen l'àmbit municipal.  
g) La participació de les diputacions provincials en el manteniment i finançament dels programes corresponents.  
h) Les competències i responsabilitats en matèria de serveis socials dels municipis, d'acord amb el que preveu la Llei 7/1985, de Bases de Règim Local.  
i) La coordinació entre els diversos subsistemes de benestar social i la globalitat que s'ha d'observar en processos d'inserció social.  
Article dèsset. Documentació  
La documentació que hauran de presentar les corporacions locals serà la següent:  
a) Sol·licitud, segons model oficial, formalitzada com cal, signada per l'alcalde-president de l'ajuntament o representant de l'entitat. Serà imprescindible la formalització de les dades referides al pressupost:  
- Total del pressupost de l'entitat  
- Quantitat assignada als serveis socials  
- Quantitats corresponents a cadascun dels programes sol·licitats.  
b) Descripció dels programes que pretenguen desplegar, segons model de la sol·licitud.  
Secció segona  
Programes de serveis socials generals  
gestionats per entitats privades  
Article dívuit. àmbit  
Es convoquen ajudes, amb caràcter extraordinari, per al desenvolupament de programes de convivència, cooperació i intervenció social, gestionats per entitats sense ànim de lucre, que col·laboren amb els serveis socials generals municipals.  
Aquestes ajudes tindran en compte el que estableix per a serveis socials especialitzats, capítol III d'aquest títol, en els aspectes no regulats en aquesta secció.  
Article dènou. Objecte  
Les ajudes destinades seran per al desplegament de programes de convivència, cooperació i intervenció social, definits en el títol II, de l'Ordre de 9 d'abril de 1990, de la Conselleria de Treball i Seguretat Social (DOGV núm. 1.291).  
Dels imports subvencions es podran destinar fins a un màxim del 10% per a despeses de manteniment de locals, i fins a un màxim del 5% per a despeses de dietes i desplaçaments; sempre que el cost d'aquests no siga assumit o subvencionat per altra entitat o mitjà.  
Article vint. Sol·licitants  
Les entitats sense finalitat de lucre podran sol·licitar subvencions per a 1996, sempre que reunisquen les condicions següents:  
a) Estar inscrita en el Registre de la Direcció General de Serveis Socials.  
b) Tenir com a funció principal, d'acord amb les regles de la institució, l'atenció d'aquells grups socioassistencials que la Llei 5/1989, de 6 de juliol, de Serveis Socials de la Comunitat Valenciana (DOGV núm. 1.105), en el seu article 4 considera àrees d'intervenció prioritària.  
c) Acordar amb els serveis socials del municipi i amb la Direcció General de Serveis Socials, si el seu àmbit és supramunicipal, la coordinació dels seus programes i actuacions.  
Article vint-i-u. Prioritats  
Tindran prioritat aquells programes destinats a:  
- Proporcionar alternatives a ingressos en centres residencials.  
- Potenciar la integració social de beneficiaris de prestacions econòmiques reglades, d'acord amb la implantació del pla de mesures d'inserció social en la Comunitat Valenciana.  
- Fomentar l'autoajuda, la promoció del voluntariat social i el suport als col·lectius implicats en àrees d'intervenció prioritàries.  
- Impulsar accions integrades d'atenció als sectors objecte d'aquesta convocatòria, amb caràcter globalitzador.  
- Afavorir la convivència i integració de les persones amb discapacitat, de la tercera edat, dones i menors en situació de risc, minories ètniques, y transeünts.  
- Col·laborar en les accions de normalització pel que fa a les intervencions dirigides a reclusos i exreclusos.  
Article vint-i-dos. Documentació  
Les entitats sol·licitants hauran d'aportar la documentació següent:  
- Sol·licitud, segons model oficial, formalitzada com cal, subscrita per qui posseeix la representació legal de l'entitat. Els programes que se sol·liciten es descriuran segons el model que figura en aquesta.  
- Certificat de coordinació dels programes i actuacions de l'entitat, amb la corporació local expedit per aquesta. Si l'àmbit d'actuació és supramunicipal, el certificat serà expedida per la Direcció General de Serveis Socials.  
- Breu memòria descriptiva de les activitats desenvolupades durant 1995 i de les fonts de finançament de l'entitat.  
CAPíTOL III  
Serveis socials especialitzats  
Article vint-i-tres. àmbit i objecte  
Es convoquen ajudes per a manteniment de centres i/o concert de places de serveis socials especialitzats dirigits a atendre necessitats socials específiques, en els sectors següents:  
1. Discapacitats  
2. Tercera edat  
3. Família, infància i joventut  
4. Dones en situació de risc social  
5. Altres grups marginats o en situació de desprotecció social  
No podran ser subvencionats aquells projectes que s'ajusten a programes propis d'altres organismes, sense perjudici de la necessària col·laboració per al cas de matèries concorrents.  
Les ajudes destinades a aquests serveis finançaran tant les despeses de personal com el manteniment de programes, serveis i centres d'acord amb els mòduls establits en l'annex I.  
Article vint-i-quatre. Sol·licitants  
Podran sol·licitar aquestes ajudes els titulars, representants dels centres, sempre que aquests disposen de l'acreditació, regulada en el capítol I del títol III del Decret 40/1990, de 26 de febrer, del Consell de la Generalitat Valenciana (DOGV núm. 1.274).  
No obstant això, amb caràcter excepcional, podran ser subvencionats aquells centres que si bé estan en funcionament i en vies d'obtenir l'acreditació definitiva, siga procedent la seua concessió, per raons d'extrema necessitat i interés públic.  
Article vint-i-cinc. Criteris i prioritats  
S'estableixen els criteris i les prioritats següents:  
- Els serveis que es determinen en la planificació general de serveis socials, tenint en consideració el nivell de dotació de recursos existents en el territori respectiu.  
- Els ens públics, entitats privades i les federacions, en aquest ordre, quan hi ha duplicitat entre dos o més sol·licitants, i siguen equivalents els programes i la qualitat del servei.  
- S'atendran, en primer lloc, les necessitats dels centres que actualment estiguen en funcionament i, en segon lloc, els de nova creació.  
Article vint-i-sis. Obligacions dels beneficiaris  
Tots els sol·licitants d'ajudes per a centres de serveis socials especialitzats adquireixen, per la concessió d'aquestes, a més de les obligacions inherents a l'acreditació, les següents:  
1. Atendre els requeriments de l'òrgan competent en matèria de serveis socials quant a la demanda de places i/o serveis, respectant sempre el caràcter propi de l'entitat, l'adequada qualitat d'aquests, i també comunicar la baixa d'atesos en un termini màxim de tres dies.  
2. No minorar, ni anul·lar, la consignació que l'entitat sol·licitant haurà establit inicialment en el seu pressupost per a aquesta finalitat.  
3. Facilitar als òrgans competents de la Direcció General de Serveis Socials, a requeriment d'aquests, tota la informació econòmica, fiscal, laboral, tècnica i de qualsevol tipus que les sol·licite les unitats administratives dependents de la Direcció General de Serveis Socials, sense perjudici de la cofidencialitat exigible.  
4. Notificar a l'òrgan competent en matèria de serveis socials la sol·licitud i concessió de tota ajuda per part d'altres organismes públics. En cas que aquestes ajudes siguen diferents de les inicials previstes en la sol·licitud, l'entitat sol·licitant sotmetrà l'expedient, per al seu estudi, a l'òrgan competent, que podrà augmentar o disminuir la quantitat inicialment concedida mitjançant l'oportuna resolució.  
5. Assumir les actuacions de control financer que corresponen a la Intervenció General en relació amb la subvenció.  
6. Col·laborar amb la Generalitat Valenciana en polítiques integrals, per tal d'afavorir la coordinació i integració dels centres, serveis, programes i activitats en el camp dels serveis socials.  
7. No alterar la finalitat de les subvencions i acomplir les obligacions que estableix la legislació vigent per als perceptors de fons públics.  
8. Facilitar la inspecció i control de la Conselleria de Treball i Afers Socials, i en particular de la Direcció General de Serveis Socials, a fi de conéixer qualsevol aspecte de l'activitat objecte de la subvenció.  
9. Deixar constància expressa de la condició de centre, servei o programa subvencionat per la Generalitat Valenciana, en qualsevol relació amb tercers.  
Article vint-i-set. Exclusions  
Queden expressament exclosos d'aquestes ajudes els conceptes següents:  
- Les quotes a associacions o federacions  
- Els serveis específicament acadèmics dels centres o d'anàlogues característiques de competència directa d'altres departaments.  
- En general, tots aquells conceptes que per la seua naturalesa poden ser objecte d'atenció d'altres organismes públics, o derivats d'altres exercicis econòmics.  
Article vint-i-vuit. Documentació  
En relació amb la documentació es tindrà en compte el següent:  
a) Cada entitat podrà sol·licitar, en una única sol·licitud, les subvencions per als centres i/o programes de la seua titularitat, a partir de la qual es formularà un expedient bàsic del qual es derivaran peces separades, i aquestes es podran resoldre independentment.  
b) La sol·licitud, segons model oficial, es facilitarà en les direccions territorials de Treball i Afers Socials, i serà subscrita per qui posseeix la representació de l'entitat. Es formalitzaran adequadament tots els apartats, fent esment especial a:  
- Pressupostos d'ingressos i despeses de la gestió ordinària de l'exercici per al qual se sol·licita la subvenció.  
- Relació de plantilla de personal del centre.  
- Programa d'actuació del centre per a l'exercici sol·licitat i memòria de l'exercici anterior.  
- Recursos nominal de beneficiaris, amb la indicació de les pensions, ajudes i aportacions d'aquests.  
No obstant això, les entitats sol·licitants hauran d'aportar aquella documentació que els siga requerida per la Direcció General de Serveis Socials i que siga necessària per poder comprovar el compliment dels requisits exigits per accedir a les ajudes o per valorar les característiques de les accions que pretenguen desenvolupar a l'efecte de determinar, si s'escau, la quantia de les ajudes.  
Article vint-i-nou. Comissions mixtes  
Es podran crear comissions mixtes per a vetlar pel procés d'admissió i atenció de beneficiaris en els centres afectats per aquesta ordre. Seran d'àmbit provincial i es reuniran en els terminis que establisquen les direccions territorials de Treball i Afers Socials i quan circumstàncies excepcionals ho aconsellen.  
CAPíTOL IV  
Prestacions econòmiques individualitzades  
Article trenta. àmbit  
Es convoquen ajudes econòmiques dirigides a persones individuals o nuclis familiars a fi de remeiar una situació greument deteriorada, d'urgent necessitat o amb greus problemes específics que afecten la seua autonomia personal, social i econòmica, i que no puguen resoldre amb mitjans econòmics propis, per tal d'aconseguir el seu normal desenvolupament humà i social.  
Correspondrà a les corporacions locals la gestió d'aquestes ajudes, prèviament subvencionades a aquesta corporació, en els termes regulats per aquesta convocatòria i posterior normativa que es dicte. Les direccions territorials de Treball i Afers Socials sols tramitaran les sol·licituds quan es produïsca una situació excepcional, amb la prèvia justificació d'aquesta situació.  
Article trenta-u. Objecte  
Tindran la consideració de prestacions econòmiques individualitzades les modalitats següents:  
1. Ajudes d'emergència  
2. Ajudes per al desenvolupament personal  
3. Ajudes d'acolliment familiar  
4. Ajudes d'atenció institucionalitzada  
Les ajudes podran atorgar-se, a subjectes concrets, amb caràcter periòdic per una sola vegada en l'exercici econòmic, per a serveis esporàdics i adquisicions puntuals.  
Article trenta-dos. Sol·licitants  
Podran sol·licitar les ajudes les persones que, es troben en situació de greu necessitat i reunisquen els requisits següents:  
- Que la renda per càpita de la unitat familiar a què pertany el sol·licitant, no supere la quantia anual de 350.000 pessetes, per a les ajudes d'emergència.  
- Que dispose de la prescripció tècnica en la qual es determine la necessitat de l'acció objecte de l'ajuda, bé pels serveis tècnics municipals o de les direccions territorials de Serveis Socials.  
Article trenta-tres. Exclusions i incompatibilitats  
Queden explícitament excloses d'aquestes ajudes:  
- Aquelles que siguen competència institucional d'altres organismes públics.  
- Aquelles que altres organismes, les hagen subvencionat per aquest concepte.  
- Adquisicions realitzades i accions executades amb anterioritat a la petició de l'ajuda. No obstant això, es podran preveure situacions excepcionals, justificades com cal.  
Serà incompatible la concessió de l'ajuda sol·licitada amb el gaudi gratuït i/o simultani de serveis que cobrisquen aquests supòsits i necessitats, a través d'institucions públiques o privades subvencionades, i s'establirà el principi general d'incompatibilitat de les ajudes individuals i institucionals, resultant compatibles únicament quan presenten diferent naturalesa i atenguen distinta finalitat.  
Article trenta-quatre. Determinació del límit d'ingressos  
Es consideraran ingressos familiars la totalitat dels ingressos procedents de tots i cadascun dels membres de la unitat familiar.  
Es comptabilitzaran tots els ingressos provinents de sous, rendes, propietats, interessos bancaris, incloses les pensions o ajudes de qualsevol dels seus membres, corresponents a institucions públiques.  
Es consideraran membres de la unitat familiar aquells que conviuen en el domicili familiar i, en el cas d'ajudes d'atenció institucionalitzada, a més, els obligats a prestacions d'aliments, d'acord amb el que estableix el Codi Civil.  
Els ingressos estan referits a imports bruts.  
S'haurà de justificar documentalment els ingressos o la falta d'aquests. Així mateix s'hauran d'acreditar el nombre de membres que formen la família.  
La renda per càpita s'obtindrà en dividir els ingressos entre el nombre de membres.  
Article trenta-cinc. Determinació de la concessió  
Per a la concessió de les ajudes s'exigirà als sol·licitants que complisquen els requisits de caràcter general, que regula l'article 32, i els específics per a l'ajuda que sol·licita.  
La quantia de la concessió estarà d'acord amb ingressos globals familiars, del cost de l'acció i/o mòdul màxim estipulat en l'annex II d'aquesta ordre.  
La quantia màxima que s'atorgarà no podrà passar, en cap cas, el mòdul que s'estipula en l'annex II o el cost de la necessitat que tracta de cobrir.  
Article trenta-sis. Ajudes d'emergència. Tipus i característiques  
1. Són ajudes econòmiques de caràcter extraordinari destinades a pal·liar situacions d'emergència de persones amb llars independents afectades per un estat de necessitat. Van dirigides a la unitat de convivència.  
2. Tenen caràcter finalista i seran incompatibles amb qualsevol altra prestació pública, dret i percepció econòmica o ingrés privat que li podria correspondre al beneficiari o a altre membre de la llar, per a aquesta finalitat.  
3. Serà requisit per a l'obtenció d'aquesta ajuda que el beneficiari no dispose d'ingressos suficients per a fer front a les despeses derivades de la situació d'emergència.  
4. Es consideraran situacions d'emergència aquelles que originen despeses extraordinàries per a cobrir necessitats específiques de caràcter bàsic i urgent, com ara:  
a) Despeses imprescindibles per a l'ús de l'habitatge habitual.  
b) Despeses excepcionals en què concórreguen circumstàncies de greu o urgent necessitat social i es consideren d'interés per a l'atenció de persones amb important problemàtica.  
c) Despeses destinades a cobrir necessitats bàsiques familiars. Seran incompatibles les ajudes per a ús d'habitatge (a) amb la de necessitats bàsiques (c).  
Article trenta-set. Ajudes de desenvolupament personal. Tipus i característiques  
Comprén totes aquelles mesures que possibiliten a persones amb problemes de motricitat o sensorials el manteniment en el mateix entorn social, incrementant la seua autonomia, i afavorint les seues relacions i integració en la societat. S'articulen a través de les modalitats següents:  
1. Capacitat de desplaçament. Mesures destinades a facilitar els desplaçaments, per mitjans propis i autònoms, d'aquelles persones que pels seus greus problemes de motricitat tenen impediments per a la utilització dels mitjans de transport públic.  
1.1 Es consideren els tipus següents:  
- Adquisició del vehicle;  
- Adaptació d'un vehicle de motor.  
1.2 S'estableixen com a requisits:  
a) Estar afectat d'una minusvalidesa greu que li impedisca la utilització dels mitjans de transport públic, d'acord amb el dictamen tècnic corresponent.  
b) Posseir el permís de circulació. Aquest requisit sols es podrà obviar quan el sol·licitant estiga incapacitat per a la seua obtenció.  
c) Garantir, mitjançant declaració jurada, l'afectació del vehicle al seu ús exclusiu i privat durant un període mínim de sis anys.  
d) No haver obtingut, en un termini anterior a cinc anys, ajuda per aquest concepte, llevat que siga de provada necessitat.  
e) Ajustar l'adaptació que se sol·licita al que estableix el permís de conduir. Quan el sol·licitant no puga obtenir-lo, a causa de la seua minusvalidesa, s'ajustarà a allò que se senyala en la prescripció tècnica.  
f) La potència fiscal del vehicle no sobrepassarà els 11 cavalls, llevat dels vehicles destinats a acompanyants. En aquests casos es valorarà l'adequació del model i les característiques del vehicle a les necessitats del minusvàlid i les condicions familiars del titular acompanyant.  
2. Ajudes per a l'eliminació de barreres arquitectòniques existents en l'habitatge propi o edifici del minusvàlid o ancià que obstaculitzen la seua mobilitat en aquesta, i que comprenen aquelles transformacions o reformes que contribuïsquen a evitar els obstacles i facilitar la mobilitat.  
2.1 S'estableixen com a requisits:  
a) Que hi haja obstacles objectius, tant per part de l'individu, que no pot utilitzar els sistemes normals a causa dels seus greus problemes de motricitat o sensorials, com per part de l'entorn, que presenta dificultats materials que dificulten el desenvolupament de l'individu.  
b) Que no haja obtingut el sol·licitant, en un termini anterior a cinc anys, ajudes pel mateix concepte, llevat que siga de provada necessitat i d'obligat canvi de domicili.  
c) Disposar de la prescripció tècnica corresponent en què s'especificarà:  
- Necessitat tècnica de l'ajuda;  
- Repercussions positives que la seua concessió origina a l'interessat i les negatives que pot ocasionar la seua denegació;  
- Idoneïtat del que s'ha sol·licitat per a cobrir la necessitat que planteja el subjecte.  
3. Ajudes tècniques. Es considera com ara: l'adaptació funcional de la llar, l'adquisició d'estris necessaris per al desenvolupament en la vida ordinària i els audiòfons.  
Pel que fa a l'adaptació de la llar i estris, sols se subvencionaran aquells elements necessaris per a augmentar l'accessibilitat i l'autonomia d'actes de la vida diària de l'ancià o minusvàlid, com ara: grues, instruments de comunicació i estris de menjar, beure, neteja personal, etc.  
Els requisits d'aquestes ajudes seran els descrits en el punt 2.1 d'aquest article.  
En la concessió tant d'ajudes tècniques com d'eliminació de barreres es consideraran exclusivament aquells elements relacionats amb les necessitats d'accessibilitat, i s'exclouran els que signifiquen una millora en el llar, o no estiguen directament relacionats amb els impediments físics i/o sensorials.  
Article trenta-vuit. Ajudes d'acolliment familiar. Tipus i característiques  
Figura jurídica de caràcter administratiu o judicial que atorga la guarda o assistència del beneficiari a una persona o nucli familiar que substituïsca o complemente temporalment la seua.  
Es distingiran dos supòsits d'acord amb el que preveuen els articles 24 i 26 de la Llei 7/1994, de 5 de desembre, de la Generalitat Valenciana:  
A) Acolliments familiars de caràcter primari: quan es produeix la integració d'un xiquet amb altra unitat de convivència mentre perduren les dificultats sociofamiliars de caràcter transitori que li puguen perjudicar o siga sol·licitat justificadament pels seus pares.  
Es podrà realitzar a través de la guarda en família extensa, en el veïnat o a través d'una família educadora.  
Per a la tramitació d'aquest tipus d'ajudes econòmiques no caldrà tenir formalitzat l'acolliment familiar de manera prèvia i es podrà ajustar a les circumstàncies de cada cas.  
B) Acolliments familiars de caràcter especialitzat: es duran a terme quan en el menor concórreguen especials dificultats o falta de consentiment de la família d'origen. En aquests casos, l'acolliment familiar es produirà per una decisió administrativa o judicial.  
Quan entre el xiquet i la unitat de convivència en què s'integra no hi haguera vincles de parentiu, l'acolliment pot revestir una d'aquestes dues classes: família educadora o acolliment preadoptiu. Aquest últim no podrà ser remunerat, per tant queda exclòs d'aquestes ajudes.  
Article trenta-nou. Ajudes d'atenció institucionalitzada. Tipus i característiques  
Comprén aquelles mesures de necessària aplicació quan s'han esgotat o resulten insuficients els recursos de caràcter individual o comunitari per a atendre les necessitats de l'individu que requereix l'atenció especialitzada en un centre residencial en el sector de discapacitats.  
Aquest centre haurà d'estar autoritzat com cal per l'administració de la Generalitat Valenciana d'acord amb la normativa vigent en la matèria, o per l'administració pública competent, quan el centre no es trobe en l'àmbit de la Comunitat Valenciana.   
Sols es podran concedir aquestes ajudes quan no hi haja disponibilitat de places en centres propis o subvencionats. Si hi ha concessió de l'ajuda i amb posterioritat s'adjudica una plaça en centre públic o subvencionat, se suspendrà automàticament l'ajuda econòmica concedida.  
No podran ser subvencionats imports corresponents a preus públics, o els equivalents d'entitats privades ja subvencionades.  
Requisits per a aquest tipus d'ajudes:  
a) Haver sol·licitat plaça en residència pública i estar en la llista d'espera.  
b) Que hi haja causes que justifiquen l'internament com ara:  
1. Patir una deficiència de caràcter profund, gran invalidesa o una associació de disminucions que limite greument les seues capacitats, físiques, psíquiques o sensorials, que limiten la seua autonomia i que li impedisquen tenir una vida independent.  
2. No posseir domicili o tenir una situació familiar greu que impedisca l'atenció de l'individu que per les seues particulars característiques, no pot desenvolupar una vida autònoma.  
3. Requerir un internament per tal de continuar un procés rehabilitador.  
4. Tenir més de 16 anys, en el cas de minusvalideses. Sols en situacions excepcionals es consideraran edats inferiors.  
Article quaranta. Documentació  
1. Justificació dels ingressos de la unitat familiar.  
2. Sol·licitud, segons model oficial, subscrita pel beneficiari o el seu representant, formalitzada com cal, a la qual s'adjuntarà els documents següents, segons el tipus d'ajuda sol·licitada:  
3. Per a ajudes de capacitat de desplaçament:  
a) Pressupost del vehicle i/o de l'adaptació que s'ha de realitzar.  
b) Fotocòpia del carnet de conduir, si és procedent.  
c) Declaració jurada que el vehicle serà per a ús exclusiu i privat i per un període mínim de sis anys.  
4. Ajudes per a l'eliminació de barreres arquitectòniques:  
a) Dos pressupostos de les adaptacions que s'han de realitzar.  
b) Justificació de la propietat de l'habitatge o l'autorització del propietari per a realitzar les obres.  
c) Permisos municipals, si és procedent.  
5. Ajudes tècniques: dos pressupostos corresponents a l'adquisició que s'hi sol·licita.  
6. Ajudes d'atenció institucionalitzada:  
a) Fotocòpia del document que acredita la sol·licitud de plaça en centre públic.  
b) Pressupost del centre on pretén ingressar, en què conste: l'existència de plaça, el preu d'aquesta, la tipologia del centre i la data aproximada en què el beneficiari es pot incorporar.  
En els barris d'acció preferent, es podran acumular diverses sol·licituds quan es tracte de situacions similars, i també fer valer un informe social globalitzat per a tots ells.  
TíTOL II  
Procediment  
CAPíTOL I  
Lloc i termini de presentació  
Article quaranta-u. Lloc de presentació  
1. Les sol·licituds d'ajuda per a serveis socials generals i especialitzats, s'hauran de presentar juntament amb la documentació requerida, en la direcció territorial de Treball i Afers Socials de la província on radique el centre o servei per al qual se sol·licita la subvenció, sense perjudici del que dispose l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds de les ajudes individualitzades es presentaran, juntament amb la documentació requerida, en l'ajuntament del municipi on residisquen els sol·licitants. Si bé , els ajuntaments trametran, informades com cal, a la direccions territorials de Treball i Afers Socials, les sol·licituds d'ajuda per a l'eliminació de barreres arquitectòniques.   
Article quaranta-dos. Terminis de presentació  
El termini de presentació de sol·licituds serà el següent:  
1. Per a serveis socials generals i especialitzats el termini serà de 30 dies naturals comptadors a partir de l'endemà següent al de la publicació d'aquesta ordre en el Diari Oficial de la Generalitat Valenciana.  
2. Per a prestacions econòmiques individualitzades, a partir de l'endemà següent al de la publicació fins al 31 d'octubre de 1996. No obstant això, es podran admetre i tramitar fora del termini establit, aquelles sol·licituds d'ajudes que no admeten demores, sempre que s'acredite documentalment l'aparició de la necessitat fora del termini normal de presentació de sol·licituds.  
CAPíTOL II  
Tramitació, resolució i recursos  
Article quaranta-tres. Valoració  
L'òrgan competent en matèria de serveis socials fixarà els límits màxims d'acord amb les disponibilitats pressupostàries, per a la valoració i concessió de les subvencions tenint en compte la planificació, la racionalització dels serveis i les limitacions pressupostàries.  
Article quaranta-quatre. Instrucció  
1. Havent rebut les sol·licituds, les direccions territorials de Treball i Afers Socials les verificaran, i podran realitzar d'ofici les actuacions que consideren necessàries per a la determinació, coneixement, i comprovació de les dades en virtut de les quals s'ha de pronunciar la resolució. Quan la sol·licitud no reunisca els requisits exigits, o no s'adjunte la documentació, que d'acord amb aquesta ordre resulte exigible, es requerirà l'interessat perquè en el termini de 10 dies, repare la falta o adjunte els documents perceptius, amb indicació que, si així no ho fa, es considerarà que desisteix en la seua petició i s'arxivarà l'expedient sense més tràmit. Aquest tràmit es realitzarà d'acord amb el que preveu l'article 76 de la Llei 30/1992, de 26 de novembre.  
2. Per a l'elaboració de la proposta de resolució, es crearan comissions de valoració que seran reglamentades oportunament.  
3. En qualsevol fase de tramitació de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, es podran obtenir informes dels organismes i entitats que s'estime convenient i realitzar les comprovacions necessàries sobre l'exactitud de tot això.  
Article quaranta-cinc. Resolució  
1. Es delega en la directora general de Serveis Socials la resolució de les peticions que es formulen per a serveis socials generals i especialitzats, sense perjudici del que disposa la Llei de Pressupostos de la Generalitat Valenciana.  
2. Les resolucions de les prestacions econòmiques individuals seran competència de la corporació local, llevat de les ajudes per al desenvolupament personal, la competència de les quals l'assumeix la direcció territorial de Treball i Afers Socials per delegació del conseller de Treball i Afers Socials, que així mateix resoldrà les ajudes corresponents a municipis que no tinguen atribuïda aquesta competència.   
Excepcionalment, es podran incoar d'ofici expedients la finalitat dels quals siga subvencionar despeses ocasionades per internaments, assistència en institucions, o en famílies educadores.  
3. El termini màxim per a tramitar i resoldre les sol·licituds per a serveis socials generals i especialitzats serà de sis mesos comptadors des de la data d'acabament del termini de presentació de sol·licituds fixat en aquesta ordre. La tramitació i resolució de les sol·licituds de prestacions econòmiques individualitzades s'haurà de realitzar en un termini màxim de sis mesos comptadors des de la presentació de la sol·licitud.  
En els dos casos, si no recau resolució expressa en termini, s'haurà d'entendre desestimada la sol·licitud formulada per l'interessat.  
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat a desplegar per l'entitat beneficiària.  
5. Tota alteració de les condicions tingudes en compte per a la concessió de la subvenció, i en tot cas, l'obtenció concorrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
6. Podrà ser motiu de denegació la incorrecta o nul·la justificació d'ajudes d'exercicis anteriors.  
Article quaranta-sis. Recursos  
1. Contra les resolucions, expresses o presumptes, dictades per la directora general de Serveis Socials o pels directors territorials de Treball i Afers Socials, en els dos casos per delegació del conseller de Treball i Afers Socials es podrà interposar el recurs contenciós administratiu en la forma, termini i condicions que determina la llei reguladora d'aquesta jurisdicció.   
2. En tot cas, per a la interposició del recurs corresponent contra les resolucions presumptes, caldrà que amb caràcter previ l'interessat acredite l'eficàcia de l'acte presumpte d'acord amb el que dispose l'article 44 de la Llei 30/1992, de Règim Jurídic de les Administracions Públiques i de Procediment Administratiu Comú.   
Article quaranta-set  
La Conselleria de Treball i Afers Socials no assumirà obligacions que es deriven de la relació laboral del personal dels centres o serveis subvencionats, sinó que seran els titulars d'aquests qui respondran amb caràcter exclusiu.  
Així mateix, la concessió d'una subvenció, a l'empara d'aquesta ordre, no comportarà cap obligació per part d'aquesta Conselleria d'adjudicar subvencions en exercicis posteriors.  
TíTOL III  
Del pagament i justificació de les subvencions  
Article quaranta-vuit. Obligacions prèvies  
Los beneficiaris de les ajudes assumiran les següents obligacions prèvies al pagament de la subvenció:  
- La submissió a les actuacions de control financer que correspon a la Intervenció General en relació amb la subvenció i ajudes concedides.  
- Acreditar que estan al corrent de les seues obligacions tributàries i davant la Seguretat Social en la forma prevista per l'Ordre de 7 de gener de 1991 de la Conselleria d'Economia i Hisenda, sobre justificació del compliment d'obligacions tributàries i davant la Seguretat Social per beneficiaris de subvencions concedides a càrrec dels pressupostos de la Generalitat Valenciana (DOGV núm. 1.477, de 05.02.91).  
- Quan es produïsquen bestretes de pagaments, el beneficiari de la subvenció estarà obligat a garantir aquestes, mitjançant l'aportació d'un aval bancari per l'import de la quantitat avançada. En el cas de bestretes mensuals, l'aval es formalitzarà amb temps en el primer avançament i per import de tres mensualitats, això és, del 25% de la subvenció total, i no és necessària cap garantia ulterior. La presentació de les garanties descrites serà condició indispensable per a poder realitzar el pagament avançat. No obstant això, pel que fa a l'establiment de garanties, s'atendrà el que disposa la Llei de Pressupostos de la Generalitat Valenciana per a 1996, en particular quant a les exempcions que s'establisquen en aquesta. En cas d'institucions que posseeixen alguna exempció tributària, es presentarà documentació que acredite la concessió efectiva d'aquesta exempció.  
Article quaranta-nou. Sistema de pagaments de les ajudes i subvencions  
El pagament de la subvenció s'efectuarà ajustant-se als terminis i percentatges que es fixen en la Llei de Pressupostos de la Generalitat Valenciana per a 1996. Aquests terminis i percentatges seran, no obstant això especificats per disposició de la Conselleria de Treball i Afers Socials en què es fixaran els import màxims que finançaran aquesta convocatòria, en cadascuna de les seues línies i apartats, i també en les corresponents resolucions de concessió de les ajudes.  
Article cinquanta. Sistema de justificació de les ajudes i subvencions  
La Direcció General de Serveis Socials podrà facilitar els models de presentació de la documentació necessària per a la justificació de les ajudes.  
Els terminis de justificació estaran d'acord amb la forma de pagament que s'establisca per als diferents tipus de subvencions.  
La forma de justificació i els seus terminis s'expressarà en les corresponents resolucions de concessió.  
1. Les corporacions locals justificaran el manteniment dels serveis socials generals a través de certificat de justificació d'execució de pagament, memòria financera d'execució de despesa total i memòria de desplegament dels programes.  
2. La justificació de les ajudes per a manteniment de programes de serveis socials generals gestionats per entitats privades es determinarà pels conceptes que han estat subvencionats.  
3. En cas que la justificació faça referència a centres de serveis socials especialitzats s'adaptarà a la tipologia de la concessió.  
3.1 Manteniment de centres.  
La justificació estarà d'acord amb els conceptes subvencionats, a través dels documents corresponents (nòmina, factures...). Les corporacions locals podran realitzar la justificació a través de certificat de justificació de pagaments.  
3.2 Les subvencions establides partint de preu/plaça es podran justificar mitjançant la corresponent nòmina d'atesos i informe del director territorial de Treball i Afers Socials que s'acompleixen les obligacions contretes.  
4. Ajudes individuals.  
Amb vista a la justificació de la despesa per als beneficiaris, la direcció territorial de Treball i Afers Socials, o l'ajuntament, si és procedent, establirà l'adequat seguiment; aquells estaran obligats a lliurar, a requeriment d'aquests, els rebuts o factures que acrediten la recepció del servei en els termes per als quals l'ajuda va estar aprovada.  
Es podrà acordar, en determinats casos, que el pagament d'ajudes per deutes motivats per la necessitat que se subvenciona, amb el consentiment previ del peticionari, que haurà de constar per escrit en la sol·licitud, es realitze directament a les persones creditores; en aquest cas s'haurà de trametre el justificant de pagament al deutor i deixar còpia compulsada en l'expedient.  
També excepcionalment i a criteri del director territorial de Treball i Afers Socials, o si és procedent, de l'alcalde, es podrà realitzar el pagament al professional de serveis socials que presente el cas, i es farà constar en l'expedient.  
Article cinquanta-u. Comunicació del cobrament de la subvenció en ajudes per a serveis socials generals i especialitzats  
Amb posterioritat al cobrament de cada termini de la subvenció, les entitats hauran de trametre a l'òrgan competent en serveis socials, i en un termini d'un mes des d'aquesta percepció, comunicació escrita que l'ha rebuda, segons les següents normes:  
- En cas de corporacions locals, carta de pagament amb expressió de la data, quantia i concepte, expedida pel tresorer, i intervinguda per l'interventor de fons, acreditativa de l'ingrés de la subvenció en les arques de la corporació.  
- En cas d'entitats sense finalitat de lucre, notificació del director del centre o servei, comunicant percepció de la subvenció, indicant data, quantia i concepte.  
Article cinquanta-dos. Deixada sense efectes o minoració de les resolucions de concessió de les ajudes  
Els òrgans als quals per delegació del conseller de Treball i Afers Socials els escau, d'acord amb aquesta ordre, l'exercici de la competència per resoldre les sol·licituds d'ajudes, podran deixar sense efecte o minorar les ajudes concedides i, si s'escau, ordenar el reintegrament de les quantitats percebudes i l'exigència de l'interés de demora des del moment del pagament de la subvenció, en els supòsits que recull l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.  
El procediment s'iniciarà d'ofici com a conseqüència de la pròpia iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultades d'inspecció en la matèria, o de la formulació d'una denúncia.  
En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre serà de sis mesos des del moment en què es va incoar l'expedient de revocació o minoració.  
Les quantitats que s'han de reintegrar tindran consideració d'ingrés de dret públic, a l'efecte del procediment aplicable per al seu cobrament.  
Article cinquanta-tres  
Les normes contingudes en aquest títol seran d'aplicació sempre que la corresponent llei de pressupostos o les seues normes de desplegament no establisquen condicions distintes.  
Article cinquanta-quatre  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de 1996, de crèdit adequat i suficient per atendre les ajudes previstes en aquesta.  
El conseller de Treball, una vegada esgotats els fons, haurà de fer pública aquesta circumstància a l'efecte de la seua desconvocatòria.  
No obstant això, sense perjudici del que s'ha dit abans, l'òrgan competent per a resoldre podrà procedir al prorrateig de la subvenció, entre els beneficiaris d'aquesta, de l'import global màxim fixat.  
DISPOSICIó TRANSITòRIA  
La Conselleria de Treball i Afers Socials publicarà les dotacions pressupostàries màximes per a les ajudes convocades, i també el sistema de pagaments i d'avals, una vegada siga aprovada y publicada la Llei de Pressupostos de la Generalitat per a 1996.  
DISPOSICIONS ADDICIONALS  
Primera  
Els aspectes regulats en aquesta ordre s'aplicaran sense perjudici de totes aquelles normes que regeixen el règim jurídic de l'administració de la Generalitat, especialment en matèria pressupostària.  
Segona  
Les ajudes a les corporacions locals amb més de 20.000 habitants, tenen caràcter subsidiari, ateses les competències que la Llei Reguladora de Bases de Règim Local els atribueix en matèria de serveis socials. En la resta, es tindrà en compte la col·laboració prestada per les respectives diputacions provincials, d'acord amb el que preveu l'article 13 de la Llei de la Generalitat Valenciana 5/1989, de 6 de juliol, i l'article 36 de la Llei 7/1985, de 2 d'abril.  
Tercera  
L'acreditació de programes es podrà resoldre en l'acte de la resolució de l'ajuda. En els programes que disposen de centres, la seua acreditació tindrà en compte la normativa establida per a l'acreditació de centres.  
Quarta  
En els annexos a aquesta ordre es publiquen els mòduls econòmics màxims per a serveis socials especialitzats i prestacions econòmiques individualitzades, que regiran per a l'exercici 1996.  
Cinquena  
D'acord amb el que disposa el Decret 250/1994, de 7 desembre, pel qual es crea el Registre d'Unions de Fet, es podran acreditar les esmentades unions mitjançant el corresponent certificat a l'efecte d'accedir a les corresponents ajudes regulades en aquesta ordre.   
Sisena  
Les ajudes que tinguen per destinataris persones jurídiques de naturalesa pública o privada es podran articular com a convenis de col·laboració quan l'especialitat de l'objecte o de les obligacions que es regulen així ho exigisca. Aquests convenis, independentment de la data de subscripció, tindran efectes per a tot l'exercici 1996, igual que la resta de les subvencions concedides a càrrec d'aquesta ordre.  
Setena  
Les ajudes d'atenció institucionalitzada per al sector de la tercera edat, previstes en exercicis anteriors, s'emmarcaran en la normativa reguladora del xec per a la tercera edat, que a amb aquest efecte dicte l'administració del Consell.  
Vuitena  
Excepcionalment, les comissions de valoració, podran efectuar propostes que superen els mòduls màxims descrits, quan concórreguen en el centre o servei circumstàncies extraordinàries, acreditades com cal en l'expedient i reflectides en l'acta corresponent, i sempre que aquestes circumstàncies tinguen, segons el parer de l'esmentada comissió, caràcter transitori.  
Novena  
Mitjançant un conveni de col·laboració, es podran incloure subvencions a centres no catalogats en l'annex I d'acord amb la necessitat d'atenció a determinats usuaris i del benefici social que se'n desprenga.  
DISPOSICIó DEROGATòRIA  
Queden derogades les disposicions d'inferior o igual rang que s'oposen a aquesta ordre.  
DISPOSICIONS FINALS  
Primera  
Quan per part de les entitats sol·licitants es faça publicitat, a través de qualsevol mitjà de comunicació, dels centres i serveis, activitats i programes subvencionats, total o parcialment, a través de les ajudes a què fa referència aquesta ordre, serà obligatori fer constar explícitament que es tracta d'un centre, servei, activitat o programa «subvencionat per la Generalitat Valenciana».  
En els locals dels centres o serveis subvencionats s'hauran d'exposar, en lloc visible, la placa d'identificació homologada, en què s'indique la seua condició de subvencionat per la Generalitat Valenciana, quan l'ajuda siga superior al 50% del cost del servei.  
Segona  
Aquesta ordre entrarà en vigor a l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda a l'empara d'aquesta, mentre no existisca crèdit adequat i suficient en l'exercici de 1996 i, en tot cas, mentre no existisca crèdit adequat i suficient en l'exercici de 1996.  
València, 29 de desembre de 1996  
El conseller de Treball i Afers Socials,  
JOSÉ SANMARTíN ESPLUGUES  
ANNEX I  
Serveis socials especialitzats  
Primer  
Els mòduls econòmics que s'han d'aplicar en el procés de formalització i concessió de subvencions referides al concepte de manteniment són els següents:  
Tipus i característiques de la plaça i import plaça ocupada.  
1. Centres ocupacionals minusvàlids (220 dies)  
1.1 C. ocupacionals: 2.785 PTA/pers. dia.  
2. Residències minusvàlids (365 dies)  
2.1 Minusvàlids psíquics autònoms: 2.772 PTA/pers. dia.  
2.2 Minusvàlids psíquics profunds: 4.805 PTA/pers. dia.  
3. Residències tercera edat (365 dies)  
3.1 Assistida: 4.230 PTA/pers. dia.  
3.2 Vàlids: 2.025 PTA/pers. dia.  
3.3 Mixta: 2.333 PTA/pers. dia.  
3.4 Centre de dia: 530 PTA/pers. dia.  
4. Menor (365 dies)  
4.1 Residència comarcal: 3.270 PTA/pers. dia.  
4.2 Residència juvenil: 2.858 PTA/pers. dia.  
4.3 Residència infantil: 3.203 PTA/pers. dia.  
4.4 Centre de dia (335 dies): 1.612 PTA/pers. dia.  
5. Dona (365 dies)  
5.1 Casa acolliment i residència maternoinfantil amb problemàtica especial: 2.637 PTA/pers. dia.  
5.2. Internament del menor conjuntament amb la mare: 1.116 PTA/pers. dia.  
6. Campaments (15 dies).  
6.1 Minusvàlids lleugers: fins a 33.800 PTA/estada total.  
6.2 Minusvàlids severs profunds: fins a 54.080 PTA/estada total.  
Segona  
L'aplicació dels mòduls establits en el punt anterior requereix la consideració dels concepctes següents:  
1. Plus de direcció i triennis. La quantia corresponent al plus de direcció i els possibles triennis del personal del centre, podran incrementar el mòdul fixat d'acord amb les característiques del centre.  
2. Altres partides subvencionables. Les partides corresponents a: arrendaments, assegurances, tributs i contractes anuals de manteniment de les instal·lacions podran ser subvencionades al 100%, en la mesura que siga una despesa justificada i no estiga previst en el mòdul corresponent.  
3. Auxiliar ocupacional. Aquesta figura és objecte de consideració en determinats centres ocupacionals. El seu cost incrementarà el mòdul establit.  
4. Coordinador de residència. En les residències de minusvàlids autònoms amb capacitat de 30 i més s'aplicarà un complement de coordinador de residència. El seu cost incrementarà el mòdul establit.  
5. Centres de dia de la tercera edat. El mòdul econòmic, ressenyat en el punt 3.4 s'entendrà que es refereix a costos de manteniment. A aquest mòdul es podrà afegir el cost de personal, que se considere necessari per al funcionament del centre de dia, i que no estiga previst en el personal de la residència.  
Tercer  
En la determinació de la quantia s'haurà de tenir en compte els criteris següents:  
1. Els centres objecte de subvenció hauran d'acomplir les condicions establides en l'article 24 d'aquesta ordre.  
2. Els mòduls establits s'han de considerar màxims, per la qual cosa les quantitats concedides estaran d'acord amb:  
- Nombre de beneficiaris;  
- Adequació del centre als criteris establits en l'Ordre de 9 d'abril de 1990 pel que fa a l'estat de les instal·lacions, infraestructura, personal del qual disposen, prestacions que ofereixen, etc.;  
- Ingressos de l'entitat titular del centre;  
- Ingressos aportats pels beneficiaris.  
3. La quantitat fixa per reserva de plaça en els centres residencials serà del 50% del preu plaça estipulat en la resolució.  
La reserva de plaça preveu dues situacions:  
a) Places pendents de cobriment.  
b) Places el titular de les quals s'absenta del centre per raons diverses i un període superior a set dies.  
En els centres residencials del menor la quantitat fixa per reserva de plaça serà de 1.976 pessetes/persona/dia, i en els centres de dia 999 pessetes/persona/dia.  
4. En els supòsits en què la subvenció s'establisca partint de preu/plaça, la residència haurà de cobrir obligatòriament les vacants que es produïsquen amb els usuaris que determine la direcció territorial de Treball i Afers Socials corresponent.   
ANNEX II  
Prestacions econòmiques individualitzades  
Primer  
Els mòduls econòmics pels quals es regeixen aquestes prestacions són els següents:  
1. Ajudes d'emergència:  
1.1 Us habitatge habitual: 12.500 PTA/mes  
1.2 Accions extraordinàries: 200.000 PTA/any  
1.3 Necessitats bàsiques: 130.000 PTA/any  
2. Desenvolupament personal.  
2.1 Capacitat de desplaçament:  
- Adquisició vehicle de motor: 150.000 PTA  
- Adaptació vehicles motor: 121.000 PTA  
2.2 Ajudes tècniques:  
- Audiòfons: 100.000 PTA  
- Adaptació llar i estris: 175.000 PTA  
2.3 Barreres arquitectòniques: 475.000 PTA  
3. Acolliment familiar:  
- Famílies educadores fins a 1.144 PTA/xiquet/dia  
4. Atenció institucionalitzada.  
- Servei d'internament en  
centres de minusvàlids: 2.132 PTA/persona/dia.


Còpia Permalink ELI